NARIADENIE KOMISIE (ES) č. 478/2006
z 23. marca 2006,
ktorým sa stanovujú jednotkové sumy ako zálohy z produkčných odvodov v sektore cukru na hospodársky rok 2005/2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnom organizovaní trhu v sektore cukru (1), a najmä na jeho článok 15 ods. 8,
keďže:
(1)
Článkom 6 nariadenia Komisie (ES) č. 314/2002 z 20. februára 2002 ustanovujúceho podrobné pravidlá pre uplatňovanie systému kvót v sektore cukru (2) sa ustanovuje, že do 1. apríla sa musia stanoviť jednotkové sumy, ktoré musia vyplatiť výrobcovia cukru, výrobcovia izoglukózy a výrobcovia inulínového sirupu ako zálohy z odvodov za produkciu na prebiehajúci hospodársky rok.
(2)
Odhadovaná výška odvodov predstavuje sumu vyššiu ako 60 % maximálnej výšky uvedenej v článku 15 ods. 3 nariadenia (ES) č. 1260/2001 pre základný odvod a sumu nižšiu ako 60 % maximálnej výšky uvedenej v ods. 5 toho istého článku pre B odvod. V súlade s článkom 7 nariadenia (ES) č. 314/2002 je vhodné stanoviť zálohy zo základných odvodov na 50 % príslušnej maximálnej výšky pre cukor a inulínový sirup a zálohy z B odvodov na 80 % sumy odhadovaných B odvodov pre cukor a inulínový sirup. Pokiaľ ide o izoglukózu, záloha sa v súlade s uvedeným článkom ods. 3 stanovuje na 40 % jednotkovej sumy z odhadovaného základného produkčného odvodu pre cukor.
(3)
Opatrenia uvedené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Jednotkové sumy uvedené v článku 6 ods. 1 písm. b) nariadenia (ES) č. 314/2002 sa na hospodársky rok 2005/2006 stanovujú na:
a)
6,32 EUR za tonu bieleho cukru ako záloha zo základného produkčného odvodu pre cukor A a cukor B;
b)
42,83 EUR za tonu bieleho cukru ako záloha z B odvodu pre cukor B;
c)
5,06 EUR za tonu sušiny ako záloha zo základného produkčného odvodu pre izoglukózu A a izoglukózu B;
d)
6,32 EUR za tonu sušiny vyjadrenej ako ekvivalent cukru/izoglukózy ako záloha zo základného produkčného odvodu pre inulínový sirup A a pre inulínový sirup B;
e)
42,83 EUR za tonu sušiny vyjadrenej ako ekvivalent cukru/izoglukózy ako záloha za B odvod pre inulínový sirup B.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. marca 2006